Esta vesprada s'inaugura l'exposició 'Tallem el fil, trenquem la por', ajornada divendres passat per motius climatològics
14 de novembre 2022

La inauguració de l'exposició _Tallem el fil, trenquem la por_, organitzada pel Fons Valencià per la Solidaritat, del qual forma part l'Ajuntament de Sagunt, inicialment prevista per a divendres passat, 11 de novembre, i que es va haver d'ajornar per motius climatològics, a causa de les fortes pluges i a l'alerta declarada, s'inaugurarà esta vesprada a les 18.00 hores.

La mostra estarà instal·lada a la Casa de Cultura Capellà Pallarés de Sagunt (carrer Cavallers, 12; accés pel carrer Arcediano Andreu, 8) i s'inaugurarà, per tant, finalment hui, 14 de novembre, en un acte al qual assistiran l'alcalde de Sagunt, Darío Moreno; la regidora delegada de Cooperació Internacional, Maria Josep Soriano; el president del Fons Valencià per la Solidaritat, Álvaro Escorihuela; i la diputada de Cooperació Internacional de la Diputació de València, Menxu Balaguer.

Esta exposició s'emmarca en la programació del projecte de sensibilització _El fil de la por_, dins del programa _València per la pau_, dirigit a l'alumnat de Secundària. En la iniciativa, que en el municipi comptarà amb dos activitats entre l'11 i el 18 de novembre, una exposició i un cinefòrum amb la projecció d'un documental, col·laboren també la Fundació Bancaixa Sagunt i la Diputació Provincial de València.

L'objectiu d'estes activitats és treballar l'Objectiu de Desenvolupament Sostenible número 16, incidint en les causes de les situacions d'inestabilitat i violència armada a tot el món així com en les responsabilitats dels països europeus en l'èxode massiu de persones refugiades que tracten d'arribar a Europa; també en els efectes negatius de les armes i d'una cultura militar i de violència, tant en la nostra pròpia societat com en la resta del món.

![](/media/vo2l2nfu/c2_elfildelapor_valenciaperlapau_sagunt_cartel_general.jpg?width=604.6590909090909&height=850)

*   [](http://www.facebook.com/sharer.php?u=https://aytosagunto.es/va/actualitat/inauguracio-ajornada-exposicio-tallem-el-fil-trenquem-la-por-2022-11-14/ "Facebook")
*   [](http://twitter.com/share?url=https://aytosagunto.es/va/actualitat/inauguracio-ajornada-exposicio-tallem-el-fil-trenquem-la-por-2022-11-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inauguracio-ajornada-exposicio-tallem-el-fil-trenquem-la-por-2022-11-14/ "Linked In")
*   [](mailto:?body=https://aytosagunto.es/va/actualitat/inauguracio-ajornada-exposicio-tallem-el-fil-trenquem-la-por-2022-11-14/)